สถานการณ์น้ำในอ่างเก็บน้ำทั่วประเทศอยู่ในเกณฑ์พอใช้ ปริมาณน้ำท่าอยู่ในเกณฑ์น้ำน้อย เป็นไปตามปกติของช่วงหน้าแล้ง
กรมชลประทาน เผยสถานการณ์น้ำในอ่างเก็บนำ้ทั่วประเทศอยู่ในเกณฑ์พอใช้ ปริมาณน้ำท่าอยู่ในเกณฑ์น้ำน้อย เป็นไปตามปกติของช่วงหน้าแล้ง ย้ำขอความร่วมมือ 22 จังหวัดลุ่มน้ำเจ้าพระยา งดปลูกข้าวนาปรังต่อเนื่อง (นาครั้งที่ 3) เพื่อลดความเสี่ยงขาดแคลนน้ำในอนาคตนายทวีศักดิ์ ธนเดโชพล รองอธิบดีกรมชลประทาน เปิดเผยสถานการณ์น้ำในปัจจุบัน โดยศูนย์ปฏิบัติการน้ำอัจฉริยะ กรมชลประทาน รายงานว่า อ่างเก็บน้ำขนาดใหญ่และขนาดกลางทั่วประเทศ ขณะนี้มีปริมาณน้ำในอ่างฯรวมกันประมาณ 48,000 ล้านลูกบาศก์เมตร(ลบ.ม.) คิดเป็นร้อยละ 63 เป็นน้ำใช้การได้ 24,000 ล้าน ลบ.ม. หรือร้อยละ 47 ของปริมาณน้ำใช้การได้รวมกัน ส่วนใน 4 เขื่อนหลักลุ่มน้ำเจ้าพระยา (เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์) มีปริมาณน้ำรวมกัน 13,600 ล้าน ลบ.ม. หรือร้อยละ 55 มีน้ำใช้การได้รวมกัน 6,900 ล้าน ลบ.ม. สถานการณ์น้ำในอ่างเก็บน้ำโดยรวมทั่วประเทศอยู่ในเกณฑ์พอใช้ และปริมาณน้ำท่าอยู่ในเกณฑ์น้ำน้อย ซึ่งเป็นไปตามปกติของช่วงหน้าแล้ง กรมชลประทานได้ปรับแผนการระบายน้ำให้สอดคล้องกับสถานการณ์น้ำในปัจจุบัน พร้อมควบคุมระดับน้ำเหนือเขื่อนเจ้าพระยาให้อยู่ในระดับที่เหมาะสมสำหรับการบริหารจัดการน้ำในเขตชลประทาน ไม่มีปัญหาขาดแคลนน้ำเพื่อการอุปโภคบริโภคแต่อย่างใด ส่วนพื้นที่นอกเขตชลประทาน ได้ร่วมมือกับหน่วยงานต่างๆ ที่เกี่ยวข้อง ในการสนับสนุนเครื่องจักร เครื่องมือ อาทิ เครื่องสูบน้ำ รถบรรทุกน้ำ เป็นต้น กระจายอยู่ในพื้นที่โครงการชลประทานทั่วประเทศกว่า 4,850 หน่วย เพื่อสามารถเข้าช่วยเหลือประชาชนได้ตลอดเวลา อย่างไรก็ตามกรมชลประทาน ขอความร่วมมือ 22 จังหวัดลุ่มน้ำเจ้าพระยา งดปลูกข้าวนาปรังต่อเนื่อง (นาครั้งที่ 3) ลดความเสี่ยงขาดแคลนน้ำในอนาคต ในพื้นที่ 22 จังหวัด ได้แก่ ตาก กำแพงเพชร อุตรดิตถ์ สุโขทัย พิจิตร พิษณุโลก นครสวรรค์ ชัยนาท สิงห์บุรี อ่างทอง ลพบุรี สระบุรี สุพรรณบุรี พระนครศรีอยุธยา ปทุมธานี นนทบุรี นครปฐม ฉะเชิงเทรา นครนายก สมุทรปราการ สมุทรสาคร และกรุงเทพมหานคร